ming030890/wiki-yue-high-quality huggingface dataset:
蝸牛

蝸牛並唔係生物學上一個分類嘅名，一般係指腹足綱嘅陸生所有種類。一般西方語言中唔區分水生嘅螺類同陸生嘅蝸牛，漢語中蝸牛淨係指陸生種類，雖然亦包括好多唔同科、屬嘅動物，但形狀都相似。

結構
蝸牛結構圖
蝸牛嘅結構主要由一個由碳酸鈣組成嘅外殼同埋一個軟體組成。由於種類唔同，每一個品種蝸牛嘅結構都有啲分別。

前鰓類（Prosobranchia）
前鰓類（Prosobranchia）蝸牛嘅身體結構跟有肺類（Pulmonata）嘅最大分別係在於性別嘅區分同埋呼吸系統。前鰓類蝸牛係雌雄異體，而有肺類蝸牛就係雌雄同體；另外，前鰓類蝸牛以用鰓抖氣，而有肺類蝸牛就用肺呼吸。目前已知嘅大部分蝸牛都係屬於有肺類嘅，所以相對來講，前鰓類蝸牛嘅種類比較少。

珍珠蜑螺超目（Neritopsina）
珍珠蜑螺超目結構圖
珍珠蜑螺超目（Neritopsina）嘅蝸牛種類較少，體形大部分好細，唔容易被發現。佢哋都有半月形嘅石灰質口蓋，一對觸角，眼睛生喺觸角基部。呢個超目之下淨係有蜑螺超科（Neritoidea）一個超科，同埋其超科所屬嘅芝麻䗉蝸牛科（Hydrocenidae）同埋䗉蝸牛科（Helicinidae），種類唔多。

新進腹足超目（Caenogastropoda）
新進腹足超目結構圖
新進腹足超目（Caenogastropoda）嘅蝸牛種類唔多，體形比珍珠蜑螺超目大啲。佢哋嘅蝸牛都有石灰質或者角質嘅口蓋，呈現多旋型或者圓形。頭部有一對觸角，眼睛生喺觸角嘅基部，有部分種類嘅外殼有比較特殊嘅縫合管。另外，呢個超目嘅蝸牛嘅外套腔上係無嗅感器嘅。本超目底下有兩個超科，分別係主扭舌目（Architaenioglossa）嘅山蝸牛超科（Cyclophoroidea）同埋吸螺目（Sorbeoconcha）嘅麂眼螺超科（Rissoidea），而麂眼螺超科內嘅貝類大多生活喺潮間帶同埋淡水水域，因此呢個超科內嘅部分貝類並唔係蝸牛。

有肺類（Pulmonata）
有肺類蝸牛佔咗蝸牛嘅大多數，體內有肺部進行呼吸作用，並且係雌雄同體。喺有肺類當中，又以真肺目（Eupulmonata）佔咗大多數，而真肺目當中又以柄眼亞目（Stylommatophora）嘅蝸牛為最常見嘅蝸牛。

真肺目（Eupulmonata）
真肺目（Eupulmonata）佔咗蝸牛嘅大多數，有螺旋形外殼，無口蓋。外套膜內冇嗅感器，出口處有一個肺孔，可以收縮。1998年，Smith同Stanisic建議將真肺目分成三個亞目，包括海岸螺亞目（Actophila）、擬松螺亞目（Trimusculiformes）同埋柄眼亞目（Stylommatophora）。

海岸螺亞目（Actophila）
海岸螺亞目結構圖
海岸螺亞目（Actophila）嘅大部分貝類，例如耳螺係生活於潮間帶嘅，得少數係屬於蝸牛，例如台灣嘅罌粟蝸牛。呢個亞目嘅蝸牛對眼生喺頭上嘅一對觸角嘅基部，殼口大多有齒狀突起。

擬松螺亞目（Trimusculiformes）
擬松螺亞目（Trimusculiformes）嘅貝類大部分生喺潮間帶，得少數係屬於蝸牛，例如螄蝸牛。呢個亞目嘅貝類有一斗笠似嘅外殼，殼嘅右側有一肺管，頭上嘅一對觸角已經退化，眼生喺觸角基部。

柄眼亞目（Stylommatophora）
柄眼亞目結構圖
柄眼亞目（Stylommatophora）蝸牛係最常見嘅蝸牛，有兩對觸角，眼生喺上觸角嘅頂端。特別地，柄眼亞目蝸牛嘅眼睛喺收縮嘅時候，會由頂端開始向內收縮。

生活環境
蝸牛一般生活喺比較潮濕，有植物叢中躲避太陽直曬，並且無人為干擾嘅地方。喺雜木林、原生林等地區，可以發現比較多嘅蝸牛種類；即使喺花圃或者花園嘅角落，亦有機會發現蝸牛。喺寒冷地區生活嘅蝸牛會冬眠，喺熱帶生活嘅種類旱季亦會休眠，休眠時分泌出嘅黏液形成一層鈣質薄膜封閉殼口，全身收埋喺殼裏面，當氣溫同濕度合適就會出來活動。
一般來講，由於蝸牛需要利用碳酸鈣來製造外殼，蝸牛通常生活喺石灰質嘅地區，較少生活喺火山或者酸性土壤嘅地區。由蝸牛嘅生活環境區分，可以將蝸牛分為地棲性同樹棲性兩種。地棲性蝸牛大部分都鍾意喺地面活動，但少數亦會喺樹上活動。樹棲性蝸牛一般都生活喺樹上或者植物上，佢哋嘅腹足可以伸展得好長，方便喺樹葉同樹葉之間跨越。
蝸牛幾乎分布喺全世界各地，唔同種類嘅蝸牛體形大小各異，非洲大蝸牛可長達21公分，喺北方野生嘅種類一般得唔夠0.9公分。

人類嘅破壞
由於蝸牛行得慢，活動範圍依物種而有所唔同，但大多局限喺小區域，因此當佢哋嘅生活環境受到人類破壞嘅時候，就好可能會大量死亡。人為破壞主要有三方面：過分使用農藥，破壞植物以及過量捕捉蝸牛。

進食
一般蝸牛食植物葉同嫩芽，因此係一種農業害蟲。但亦有肉食性蝸牛（例如扭蝸牛），食其他種類嘅蝸牛。法國人用蝸牛做菜肴，因此培育出一種個大肉厚嘅勃艮第蝸牛，有39-51毫米長，重達43-49克，而家呢種人工養殖可食用嘅蝸牛已經隨同法國烹飪向世界各地傳播。睇法國蝸牛。

交配
每年5月-11月係蝸牛嘅繁殖期，蝸牛交配後，精子並唔會馬上被用來同卵受精，而係等蝸牛找到合適嘅環境。地點時先會考慮使用。有時蝸牛會將異體嘅精莢儲存起來，保留喺體內幾日或幾個月，以備不時之需。或係將異體嘅精莢分好多次用。
有肺類蝸牛係雌雄同體嘅，有嘅種類可以獨立生殖，但大部分種類需要兩個體交配，互相交換精子。前鰓類蝸牛係雌雄異體嘅，得母蝸先可以產卵。普通蝸牛將卵生喺潮濕嘅泥土中，一般喺兩到四個禮拜後，小蝸牛就會破土而出；但少數蝸牛，例如堀川氏煙管蝸牛係卵胎生嘅。一次可以生100個卵。
蝸牛嘅交配季節主要喺潮濕溫同嘅天氣，例如春天。當蝸牛交配嘅時候，兩隻蝸牛嘅腹足會黐埋一齊，並且會持續接近廿四個鐘，維持身體唔動。呢個時候係蝸牛最危險嘅時間。

天敵
蝸牛嘅天敵好多，鷗、鴨、鳥、蟾蜍、龜、蛇、刺蝟、老鼠、螢火蟲幼蟲，甚至係人類，都會將蝸牛當係嘢食。

文化意義
蝸牛喺各種文化中嘅象徵意義都唔同，喺中國，蝸牛象徵緩慢、落後；喺西歐就象徵頑強同堅持不懈；有啲民族以蝸牛嘅行動預測天氣，芬蘭人認為如果蝸牛嘅觸角伸到好長，就意味住聽日會好天。
交配緊嘅勃艮第蝸牛

分類
蝸牛嘅種類大體上分為前鰓類（prosobranchia）同有肺類（pulmonata），其中後者佔大多數。前鰓類嘅蝸牛種類較少，因此分類比較簡單；但由於有肺類嘅分類十分繁多，同埋柄眼目三大目，但最新嘅分類法就將佢哋重新分配至縮眼目、基眼目同真肺目當中，並且又加入一啲裸形亞綱嘅蝸牛。
融安

融安係中國廣西柳州一縣，面積2904平方公里，人口32萬。
蝶骨

蝶骨係頭殼其中一嚿骨，喺額骨、篩骨、顳骨同枕骨之間，形狀似蝴蝶。
蝶豆花飯

蝶豆花飯（Nasi kerabu），又叫藍花飯，係起源自馬來西亞吉蘭丹一味飯，飯用蝶豆花瓣染成藍色，再好似椰漿飯配搭唔同餸一齊食。
蝸居宅急變

《蝸居宅急變》（英文：Nano Abode）係香港無綫電視嘅家居真人騷節目，由陳莉敏做主持，喺2018年4月16號到4月20號香港時間禮拜一到五22:30到23:00喺翡翠台播。節目主持會幫唔同嘅細型住宅單位重新設計改造。
蝸桿傳動

蝸桿傳動（英文：Worm drive）係一種機械零件，由一條有螺紋嘅桿（蝸桿）同埋一個有螺紋嘅齒輪（蝸輪）組成，利用螺旋原理去減低轉速或者放大力臂。
融氏

融（粵拼：jung4）係唐人姓氏，喺《百家姓》裏頭排第376位，依家經已冇乜人用。
呢篇融氏係同姓氏有關嘅楔位文章，重未寫完嘅。麻煩你幫手充實佢。
袋鼠肉

袋鼠肉即係袋鼠嘅肉。澳洲出產，2010年出口至世界55國。
袋獅

袋獅（Thylacoleo carnifex）曾經係最大隻嘅食肉有袋動物，但已經絕種。佢哋喺上新世末期至更新世末嘅澳洲生存。模式種叫劊子手袋獅（T. carnifex）。

描述
袋獅可能喺森林、林地、灌叢帶同埋河谷濕地等地獵食。
袋獅嘅近親係食齋嘅袋熊同樹熊。佢係所有現存同已絕種嘅哺乳動物中，咬合力最勁嘅，重100公斤嘅袋獅一咬可以媲美一隻重250公斤嘅獅子。佢會獵食好似雙門齒獸及巨型短面袋鼠等大型動物。佢係有袋類中專門嘅獵食者，佢嘅前肢極之強壯，有可收縮嘅爪，呢啲都係有袋類中未有過。佢有鋒利嘅裂齒同強壯嘅顎肌，可以喺獵物度撕開一大片嘅肉。呢啲特徵綜合起來估計佢好似豹咁樣，可能有能力爬樹，同保存獵物嘅腐肉。
袋獅膊頭離地75厘米，長1.5米。佢哋平均重101-130公斤，個別嘅可重達124-160公斤。
體型差唔多同雌獅，老虎咁上下。

化石
袋獅嘅化石喺澳洲多個位點都有發現。2007年，喺納拉伯平原下嘅山窿就發現咗成副袋獅嘅骨同頭骨，估計佢係喺平原罅跌死嘅。另外，亦發現咗一頭幼獅喺其母獅育幼袋中嘅化石。
袋狼

袋狼（Thylacinus cynocephalus），同袋鼠一樣屬於有袋目，而且重係現時最大隻嘅食肉有袋類。因尾上斑紋好似老虎，所以又叫塔斯曼尼亞老虎，佢嘅祖先可能曾經分佈喺新畿內亞嘅熱帶雨林、澳洲草原呢啲地方。母體有育嬰袋，生出一條未發育嘅仔，成條蟲咁。喺5千年前，澳洲野狗隨住人類進入澳洲，佢哋同食性相同嘅袋狼一齊爭食，袋狼其後從新畿內亞同澳洲草原慢慢消失，只喺澳洲東南面嘅塔斯曼尼亞生存。但自1770年英國探險家占士曲到咗澳洲探險以嚟，好多移民將袋狼當係敵人，認為佢係「殺羊魔」，並且喺政府嘅獎賞制度鼓勵下進行大量屠殺，令佢哋絕種。當政府打算制止袋狼絕種，已經無得救。1933年有人捉咗一隻袋狼，命名班哲明，喺赫芭特動物園養，直到1936年死咗，之後再無活袋狼存在嘅確實消息。
袋狼嘅嘴可以張到 180 度，成日匿埋喺樹上，然後突然跳落獵物背脊，一啖就可以將獵物條頸咬斷，因為經常襲擊羊群，所以牧場主人好憎佢哋，直到而家都重有人唔想佢哋出現。
1936年後不斷傳出有好似袋狼嘅動物喺新畿內亞襲擊家畜嘅消息，又有好多目擊者聲稱佢哋見到袋狼，甚至而家拍到懷疑係袋狼奔跑嘅短片，但始終冇真憑實據。1967年有人喺山窿裏面搵到腐爛咗嘅動物屍體，經專家證實真係袋狼屍，但對於係新鮮屍體定係好多年前留低嘅乾屍，科學家有唔同意見，袋狼係咪真係絕咗種呢？
美國國家動物園喺1902-1905年間所養嘅一對袋狼
1999年澳洲博物館館長麥克阿契喺悉尼博物館發現一個自1866年被保存喺酒精度嘅小袋狼標本，麥克阿契於是着手研究從中抽取 DNA，令袋狼可能復活，2000年5月13號又喺其他博物館發現六個類似嘅標本，令相關嘅基因庫更加完整。館長阿契話，袋狼將會喺50年內透過基因複製科技重現於世。

相
住響Hobart Zoo嘅一對袋狼（1921年），可以見到袋狼公大隻啲
1889年嘅袋狼相，其中一隻可見到有育兒袋露出嚟
1909年袋狼帶住三隻幼仔
1910年袋狼一家
1869年被殺嘅袋狼 
1921年袋狼捕食雞嘅相，由Henry Burrell所影，用嚟證明佢係一條害獸，但其實相裏面係一隻袋狼標本。
赫芭特動物園嘅"班哲明"
袋狼"班哲明"叫（1933年）
袋熊

袋熊（粵拼：doi6 hung4，學名：Phascolomidae），係分布喺澳洲嘅有袋類動物。佢哋雖然腳短尾短，但係肌肉發達。

食嘅嘢
袋熊係草食性動物，主要食草、莎草科、香草、樹皮同樹根。
袋鼠島

袋鼠島（Kangaroo Island）係南澳洲省個海島，響巴斯海峽入邊，響南澳洲城市阿地利西南邊大約150公里度，方圓大約4,400平方公里，響澳州啲島裏頭排第三。如果要上島可以從阿地利坐直升機，或者去到富勞里友半島西南角賈威斯（Javis）渡口上船過渡，島上個船碼頭響賓尼蕭（Pennyshaw），行船廿幾分鐘就到。

考古
據考古學家考證，呢個島九千年前有連到澳洲大陸嗰到，土著住響島上有一萬一千年以上。到咗前200年啲人全部唔見晒，有人話係因為打仗、亦或係瘟疫、亦或係氣候變遷，冇人可以肯定到。收尾1802年弗林德斯船長開船到時成個島乜都冇，佢唯有用個動物名同個島起名。

島上嘅風景
袋鼠島－－奇異石
海豹灣（Seal Bay），有時好多海豹嚟呢度曬太陽
威洛比岬（Cape Willoughby）
凱利山岩洞（Kelly Hill Caves）
奇異石（Remarkable Rocks），個樣神鬼神馬
小沙哈拉沙漠（Little Sahara）
美景山了望角（Prospect Hill），天氣好嗰陣可以喺呢度俯瞰成個島，一眼睇晒。
茂雷瀉湖（Murray Lagoon）
袋獸

袋獸係日本電視遊戲寵物小精靈系列入面嘅其中一隻小精靈，編號115。身體顏色主要係啡色。
袋獾

袋獾（學名：Sarcophilus harrisii）係袋鼬科袋獾屬嘅唯一現存品種，只係喺澳洲塔斯曼尼亞搵到，但喺2020度重新由人引進返去絕跡咗幾萬年嘅澳洲大陸新南威爾士州。佢哋係有袋類動物，更加係當中現存中最大而食肉嘅物種。
袋鼠

袋鼠（doi6 syu2）係一種屬於袋鼠目嘅有袋類（袋鼠目嘅其他成員有小袋鼠、樹袋鼠、大袋鼠、沙袋鼠同短尾矮袋鼠：共有45種）。「Kangaroo」有時亦引伸為任何有袋動物。多數澳洲鬼佬鬼婆會用到Kangaroo、Wallaby同埋Wallaroo嚟分辨各種袋鼠，不過三個英文詞成日俾人撈亂搞錯。頭先提嘅三種，會作為生肉、加工食品或者煮好嘅餸，喺舖頭同餐廳合法噉樣賣錢。大多數袋鼠都係澳洲嘅特產，另外有少數品種（例如樹袋鼠）喺新畿內亞野生。

英文名
坊間有傳聞指，「Kangaroo」呢個袋鼠嘅英文名來自場誤會——澳洲原住民 Guugu Yimidhirr 話嘅 gangurru，係解「唔知道」。約瑟夫·班克斯有次帶隊人行船時，喺努力河（即現時曲鎮港口）泊岸，去修理爛咗近七個禮拜嘅船，其間佢哋發現到呢種咁古靈精怪嘅動物，就走去問啲土著。雞同鴨講之後，是旦用咗「唔知道」嘅土話音起咗個英文名，之後啲歐洲人一路繼續噉樣用，無改返。
1898年，人類學家 Walter Roth 寫信畀 The Australsian 嘅編輯話「gangurru」對於昆士蘭嘅 Guugu Yimidhirr 人意思係「black kangaroo（黑色嘅袋鼠）」。語言人類學家 John Haviland 研究 Guugu Yimidhirr 呢隻話時亦贊成呢個講法。

品種舉偶
呢個表唔完整，歡迎加料。
美國「迪士尼動物王國」養嘅袋鼠
生物學分類同英文俗名唔對應……只有肆種袋鼠嘅英文名叫做「Kangaroo」；
赤大袋鼠（Macropus rufus／Red Kangaroo）係現存最大嘅有袋類。赤大袋鼠生活喺澳洲中部嘅半沙漠地帶。成年雄性袋鼠嘅身長可達 2 米，體重可達90千克（200磅）。
東部灰大袋鼠（Macropus giganteus⁄Eastern Grey Kabgaroo）雖然冇赤大袋鼠咁出名，但係東部灰大袋鼠係最常見嘅。生活喺較為肥沃嘅地區。
西部灰大袋鼠（Macropus fuliginosus／Western Grey Kangaroo）細過上述兩者：成年雄性嘅體重為54千克（119磅）。生活喺澳洲西南海岸同達令河盆地。
羚大袋鼠（Macropus Antilopinus／Antilopine Kangaroo）多數住喺澳洲北邊，毑嘅灰色，公嘅啡紅色。
短尾矮袋鼠（Setonix brachyurus / Quokka）—— 家下死剩一種，只係喺澳洲西南海邊野生。爾隻嘢同家貓咁上下大，個樣幾得意，連野生嗰啲都唔驚人，好多遊埠友會去羅特尼斯島睼渠地。

人同袋鼠
同其他更細隻嘅有袋類唔同，越大隻嘅袋鼠適應力越強，亦同人類經歷咗澳洲幾長嘅共同歷史。以前歐洲新移民大幅砍伐森林，改造成草原，要來放牧綿羊同牛等等。袋鼠都係食草嘅，唔使驚餓親。相比之下，好多細隻嘅品種就面臨較大嘅生存威脅，數量亦較少。目前並無大規模嘅袋鼠養殖業，不過野生嘅袋鼠會被獵殺，賣畀人食，又會整成狗罐頭，而依種產業一直仲有人爭拗緊。
袋鼠肉係紅肉，味道似牛肉，脂肪少，未發現過有可以惹到人嘅傳染病……唔少研究話食渠哋有益身體，又環保。不過袋鼠肉天生質地韌，帶啲酸味，煮起來好考功夫。對比起一早俾人馴化咗，兼配種養殖千百年，專攞嚟食嘅豬、牛、羊、雞、鴨、鵝等等禽獸，袋鼠肉係餐碟上面嘅稀客（即使係喺澳洲）。由2013年起，澳洲政府就開始大肆推銷，想大賣袋鼠肉去中國大陸。
同樹熊一樣，袋鼠係澳洲最為人所知嘅動物。袋鼠同鴯鶓嘅圖案經常可以喺澳洲人胳膊外套上見到。袋鼠亦經常成為嗰度一系列玩具同紀念品嘅代表。例如商標嘅一部分澳洲航空，佢係澳洲規模最大嘅航空公司。澳大利亞全國橄欖球同盟隊都係以袋鼠作為綽頭嘅。

天敵
喺以前，袋狼同袋獅等嘅有袋類食肉動物係袋鼠嘅主要天敵，但爾啲物種都捱唔過人或自然威脅，相繼絕種。而家，人類同後期被引進嘅澳洲野狗已成為袋鼠嘅主要天敵。

住喺香港嘅
1960年代，荔園動物園有養袋鼠。香港海洋公園都有，就喺現時「兒童王國」嘅位置，舊時係「兒童動物園」，1992年左右拆咗……香港動植物公園養過樹袋鼠，叫做古氏樹袋鼠。有人提議過養沙袋鼠，回應係「面積太細」，拒絕咗。
袋

袋係一種包或囊，同盒唔同嘅係袋可以變形。
藍染

藍染係種染布工藝，用到藍靛色植物整嘅染料去染布，主要喺東亞流行。
藍橘子

梁文峯（1986/7年 - ），筆名藍橘子，係香港一個網絡作家，獨立出版社洄水文化創辦人之一，以原創小說《我是技安，今天我出席了大雄的葬禮》喺網絡平台度一舉成名。
梁喺2010-2011年開始文字創作，2017年初更加辭去文員工作，全職做網絡作家，曾經推出多部作品，更加有作品被電視台買入版權改編做電視劇。

生平
梁喺2003年考過會考，但係得 1 分，中文得 F 。中五畢業之後，佢做過好多份兼職，有零售、餐飲、客戶服務等等，又喺一間遊戲雜誌到做過編輯。去到2008年，佢轉職做船務文員，負責處理單據同報關出貨等等。
做文員嘅同時，梁亦開始喺網絡平台發表文字創作。2010-2011年起，佢喺高登發表咗幾部短篇故事；第二年更以筆名「萬用上帝」發表第一部奇幻小說作品；與此同時，佢亦都喺社交網站 Facebook 到開設 fans 專頁，開始同讀者互動。當時仲做緊船嘅佢只能靠午飯時間同午夜大約兩個鐘嘅空閒時間創作。2013年，佢以「藍橘子」筆名出版第一部小說作品，呢個筆名一路用到依家。

成名
2016年底，梁喺社交網站發表一部改編自日本漫畫《叮噹》嘅小說《我是技安，今天我出席了大雄的葬禮》（我係技安，今日我去咗大雄嘅葬禮），被傳媒形容係「突破原有嘅框架」，唔單止令專頁「Like」數大增，更成功吸引到嚟自台灣、馬來西亞等地嘅網民支持，甚至吸引港台傳媒密切關注劇情進展同報道。
2017年，佢被一間電影公司睇中咗，邀請佢參與電影《天使曾經來過》嘅編劇工作（呢個亦都係佢放棄工作，全面投入文字創作嘅原因）；同年年中，有傳媒喺 ViuTV 高層人員得知，佢嘅作品《假若要為愛情加上一個期限》將會被改編成電視劇（即係後嚟嘅《假若愛有期限》），並且喺第二年嘅年底正式首播；另外，佢喺同年香港書展推出靈異小說《阿公講故》，亦獲得傳媒報道。
到2018年，佢已經出版咗十幾部實體作品，但係佢發現舊有嘅作品賺到嘅版稅唔多，又無得自主全書嘅設計（包括包裝、設計概念同內容），甚至有書店唔畀佢嘅作品喺旗下分店上架；再加上佢擔心日後 Facebook 可能喺網絡世界到消失，而自己亦都唔肯定之後嘅新興網絡平台適唔適合做文字創作，所以同另一位網絡作家莎比亞討論，並且喺同年成立出版社「洄水文化」，透過「自家出版」嘅形式以網續維持生計。
同年，佢先後出席以電競為題材嘅電影《乘風》嘅記者發佈會，分享自己對相關方面嘅睇法，喺同年2月嶺南大學持續進修學院開放日擔任講座講員，又同香港清潔產品公司潔寶（Swipe HK）合作，為佢嘅產品瓶身標貼設計一段文字，並喺同年7月初以「作家限定版」形式公開發售；此外，佢亦嘗試同其他單位合作，推出微電影《為你掛上死亡標籤》，當時預計會喺同年年底推出。第二年開始，佢更以出版社身份參展香港書展，而呢個亦都係佢嘅心願之一；同年年底獲邀去馬來西亞演講，並接受星洲日報訪問；同年佢嘅作品《夜谷賓館營業中》被改編成舞台劇，喺12月首演。
喺感情生活上，梁喺2018年底同佢嘅女朋友「小豆」結婚，並喺第二年初租咗個二手單位自住。

近況
踏入2020年，武漢肺炎喺全球爆發，梁因為香港政府推行「限聚令」等等減少社交接觸嘅措施同法例而無法舉辦教開嘅寫作課程，令佢嘅收入大受影響。香港本土疫情反覆，2020年香港書展宣佈延期，更令原本線下簽書會改到網絡平台到進行。雖然佢嘅數入受到影響，但係佢表示呢啲影響有限。 直到約2022年，藍橘子才開始在小學開展面授寫作課程。

筆名由來
梁喺一個訪問到指出，「藍橘子」呢個筆名指「藍色的橘子」，而藍色嘅生果喺日常生活並唔常見，兩者相輔相成，意喻佢嘅作以奇幻、靈異為主。

寫作風格
梁早期嘅作品題材多元，有愛情、奇幻等等；依家就以短篇小說為主，亦都有啲散文、評論等嘅作品，當中小說作品嘅題材篇向靈異、科幻，亦都有啲好似過度活躍症同肢體認同障礙症等等較為罕見嘅題材。佢曾經喺一個訪問到指出，自己會透過科幻小說嘅方式，以較簡單嘅方式將一啲香港社會嘅現況呈現畀讀者睇。
而根據佢喺2019年嘅一個訪問到指出，佢嘅作品在於讀者要睇嗮成篇文（而唔係部份）之後先明白佢想透過作品帶出啲咩道理或意義；而作為一個唔願同人直接分享人生道理嘅人，佢表示會以故事嘅方式，令讀者更容易理解呢啲道理，就算唔明都希望讀者能夠「當成故事娛樂自己」。
然而，作為全職作家佢都遇過唔少「無靈感」嘅時候。佢曾經喺唔同嘅訪問到指出，會透過睇小說、影視作品同新聞等為創作小說提供靈感；同時，佢亦都會關心社交媒體上面網民嘅言論，並嘗試搵出同分析部份佢認為「奇特」嘅意見同諗法。

迴響同評價
梁早期嘅作品無乜人知，就算出版書籍亦都未能喺各大書局全線上架，喺香港書展嘅簽書會亦都無人問津。後嚟佢留意到問題所在，就開始認真經營自己嘅 fans 專頁，喺短短兩年間就吸引到近 9 萬名網民支持。而喺 2016年連載嘅小說《我是技安，今天我出席了大雄的葬禮》更加令佢出名，有關嘅帖喺一日內獲得超過 15 萬個 Like，分享次數過 3 萬；2018年推出嘅作品《死亡的擬聲詞》喺網絡連載約十日後亦都獲得約一百萬嘅點擊次數。
時任竣鈞集團有限公司董事總經理張慧敏喺一次訪問到指出，梁嘅會考成績雖然欠佳，佢佢仍然視文字郃作為佢嘅愛好，唔受社會框架所限；又曾經接觸唔同行業同階層嘅人士，能為佢嘅作品帶嚟創作靈感，亦願意為提升作品質量而睇其他人嘅作品。佢亦都欣賞漖喺遇到困難，或者平衡生活同工作時間之中，有良好嘅發揮，「是個負責任的人」。

Fans專頁被警告事件
2017年9月底，有傳媒報道指梁嘅 Facebook 帳戶收到警告，指有一則帖文嘅內容違反 Facebook 使用條款，而警告訊息亦指出之後再犯嘅話會凍結戶口。事後梁喺 fans 專頁發佈帖文，表示「藍橘子」呢個名可能會喺平台上消失，個帖一出即刻引起網民熱烈回覆。由網民嘅回覆顯示，佢哋欣賞梁嘅作品，並期望佢唔會被相關事件影響，可以繼續創作，就算最後要轉去其他平台都希望佢可以通知支持者；但係同時，佢哋亦都提可以透過修改敏感字眼而防止日後有類似嘅事件發生。
藍氏

藍係唐人姓氏，喺《百家姓》裏頭排第131位。
藍波特時間戳

藍波特時間戳（Lamport timestamps）係由美國電腦科學家萊斯利·藍波特（Leslie Lamport）諗出嚟嘅一個演算法，專門用嚟計出一個分散式電腦系統嘅事件之間嘅次序係點。
藍村路站

藍村路站係上海地鐵4號綫同上海地鐵6號綫一個地鐵站，喺浦東新區。個站2005年12月31號啟用。
藍本松

藍本松（平假名：あいもと しょう，1987年12月22號—）係日本女漫畫家，喺『週刊少年Jump』連載過嘅作品有『保健室嘅死神』同『MUDDY』。
藍潔瑛

藍潔瑛（英文：Yammie Lam Kit-ying，1963年4月27號—2018年10月31號）係香港女演員。代表作包括電視劇《大時代》、電影《西遊記第壹佰零壹回之月光寶盒》。
2018年11月3號凌晨，友人發現藍潔瑛喺赤柱馬坑邨良馬樓屋企過咗身，終年55歲。《南華早報》引述匿名警方高層消息指，警員發現藍 leoi1 低响廁所，當場宣告死亡，相信已經死咗一段時間。隔籬鄰舍响禮拜三（10月31號）最後一勻見到佢，而佢响嗰日亦有電話紀錄，即係佢响中間呢兩日過身。5號，佢家姐藍潔卿認領遺體。具體死因有待驗屍確定。
藍海傳說

《藍海傳說》（韓文：푸른 바다의 전설）係韓國SBS電視台2016年播嘅電視劇，由李敏鎬同全智賢主演，故仔改編自韓國古時嘅人魚傳說。

故仔大綱
喺古代，有隻人魚（全智賢飾）畀漁夫捉到，好彩畀縣令金聃齡（李敏鎬飾）救返放落大海；到咗現代，人魚嘅轉世遇到佢前世嘅救命恩人嘅轉世，縣令今世嘅身份係天才老千。
郵政蒸汽船

郵政蒸汽船（英文：mail steamer）係一種以水路運送郵件嘅船，喺19世紀到20世紀早期開始盛行，嗰陣時寄一封信畀遠方親朋好友本來好貴，但郵政船興起就令到花費下降到連普通人都畀得起。
郵政編碼

郵政編碼（英文：Postal Code，又叫郵政編號）係一個國家為實現郵件分揀自動化同郵政網絡數字化，加快郵件傳遞速度，而將全國劃分嘅編碼方式。郵區編號制度已成為衡量一個國家通信技術同郵政服務水平的標準之一。郵遞區號最早由烏克蘭發明，但響第三年就被放棄直到再度被德國採用為止。
郵差

郵差又稱為信差，係郵政局職位，負責送信同埋包裹。過往郵差多數由男士出任，故此俗稱送信佬，亦因為郵差嘅制服顏色多數係綠色嘅關係，所以又叫做綠衣使者。
新興行業速遞公司就聘請速遞員履郵差之職。
坊間亦有水客以代勞攜帶物件同信函出入境為業，多數業餘兼唔使得到官府領牌。
唐詩有云「風火連三月，家書抵萬金」，戰場送信都有好多阻滯，音訊重真係值萬金。
嚮郵局入面，郵差重要賣嘢、分信、搬貨同做行政工作添。
由《柳毅傳書》估以前坊間冇郵差，送信都係靠自己友或者水客。皇帝自己就有快馬咁。

信差
内文：信差
信差唔係郵差。信差係辦公室助理或者叫初級文員，工作負責出街送信、收文件、去公司、換提貨單、去收支票、排隊入銀行咁阿四工夫。
信差比郵差工作立雜好多。似家下速遞員多啲。
郵政式拼音

一幅1947年出版嘅中國地圖，用咗郵政式拼音。
1945年嘅香港、廣州及澳門地圖。可以睇到珠三角嘅地方，除咗有啲用傳統拼法之外，多數都係用粵音郵政式來拼寫，譬如順德係「Shuntak」，中山係「Chungshan」。但如今呢種符合粵語發音嘅拼法淨係得港澳同海外保留使用。
由廣東省銀行發行嘅銀紙，汕頭標註為「Swatow」，就係以潮州話發音。
郵政式拼音係一套中文拉丁化嘅方案，專門用喺中國地名。始於晚清，1906年春喺上海舉行嘅帝國郵電聯席會議通過使用呢套方案。呢個方案統一並規範咗中國地名嘅拉丁字母轉寫方法。帝國郵電聯席會議決定，基本上以翟理斯編寫嘅《華英字典》（1892年上海初版）入邊嘅拉丁字母拼寫法為依據。（而《華英字典》所用嘅拼寫方法實際上係威妥瑪拼音。）為咗方便𢬿來打電報，會議決定唔採用任何附加符號（譬如送氣符號）。
郵政式拼音以威妥瑪拼音為根據，不過同時採用已經普及嘅地名拼法。廣東、廣西、福建等地方嘅地名，一律按當地語言或古音來拼寫。翟理斯《華英字典》，本身附有各個漢字嘅廣東、客家、福州、溫州、寧波等9個地區自己獨有嘅發音拼法。而1906年帝國郵電聯席會議統一地名拼法以前，有啲地名已經有拉丁字母嘅習慣拼法，呢部分地名保留不變，譬如Canton（廣州）、Foochow（福州）、Amoy（廈門）等。
粵式嘅郵政式拼音同香港政府粵語拼音大致一樣，所以廣州喺1949年以前嘅地圖英文拼法同今日香港官方仲用緊嘅拼法幾乎一模一樣（睇下廣州地名）。
1912年中華民國成立之後繼續使用郵政式拼音，因此呢套方案係20世紀頭半個世紀西方國家拼寫中國地名最常用嘅系統。
1958年，中華人民共和國通過漢語拼音方案。不過國際上依然通行郵政式拼音作為中國大陸地名嘅音譯標準，一路去到1977年聯合國正式改用漢語拼音為止。之不過，有啲郵政式拼音仲係有用，譬如中國歷史比較耐嘅機場嘅IATA代碼係以郵政式拼音為基礎，好似廣州白雲國際機場嘅IATA代碼係CAN，因為廣州譯做Canton。
郵局

郵局（Post office），又叫郵政局，舊底叫書信館，專辦郵務，即如賣郵票、寄信、寄包裹，有啲仲會附設郵箱。
近年有郵政局兼營銀行業務，可辦儲蓄存款，兼出郵政匯票。亦有郵政局代辦電費水費許如此類雜費。
郵政局長

郵政局長，又叫郵局局長，係一間郵局嘅阿頭，負責管理嗰間郵局嘅日常運作。而佢嘅上頭就係郵政署長。
郵政署長

郵政署長，又叫郵政總長，舊時譯郵政司，係成個政府入面管理郵政服務嘅最高級官員，管轄全體郵政局長。
郵戳

郵戳係郵局戳喺寄過嘅郵件包裹等上面嘅各類戳記，包括普通郵戳、紀念郵戳、宣傳郵戳等，可以係歷史嘅反映。收集郵戳已經成為集郵必不可少嘅內容。今下都出現咗電子郵戳等新種類。
適應

適應（adaptation）係進化過程嘅一環：喺繁衍後代嘅過程當中，一個生物物種嘅基因庫會一代一代噉慢慢變化（因為物競天擇同基因突變等嘅機制），令個物種更加擅長喺自己住嘅環境當中生存繁殖。呢個過程就係進化論上所講嘅適應。
遠鏡說

遠鏡說，書一本，大明時寫，講望遠鏡。書由李祖白同湯若望合寫，繙伽利略嘅文。
講及到一啲光學原理，望遠鏡、近視及遠視眼鏡構造。係同類之中最早。
適合度

適合度（英文：goodness of fit）係指一個統計模型有幾合乎觀察到嘅數據。
遠野梵

遠野梵 ，係日本嘅一個女藝人同埋配音員。
適合度函數

適合度函數（fitness function）係人工智能等領域上常見嘅一種函數，用嚟評估一嚿物體（例如係一個人工神經網絡）「有幾啱用」。一個適合度函數會攞描述嚿物體嗰啲參數特性嘅數值做輸入，然後俾個輸出數值出嚟表示嚿物體「有幾啱用」。
例子可以睇吓適合度函數喺遺傳演算法當中嘅應用。
適者生存

適者生存（英文：Survival of the fittest）係對達爾文進化論入面提到嘅物競天擇嘅一個解說，話只有最能夠適應到環境嘅生物後代先至有得生存落去。而呢個概念係由開創社會達爾文主義嘅英國哲學家夏拔史賓莎首先提出。
許曉暉

許曉暉，SBS，JP（粵拼：heoi2 hiu2 fai1，英文：Florence Hui Hiu-fai，1974年7月6號—2018年12月3號），2008年加入香港特區政府，曾任香港民政事務局副局長。許曉暉喺2002年加入渣打銀行，離開前係渣打銀行東北亞地區業務策劃及發展主管，期間曾經兼任香港銀行公會秘書、香港總商會財經事務委員、香港總商會中國委員會召集人之一、以及中央政策組非全職顧問。佢亦係自2008年推行副局長制度以嚟擔任同一職位上時間最長嘅人，歷時8年幾。2018年12月6號逝世，終年44歲。

屋企
許曉暉阿爸叫許宏全，1968年喺廈門大學化學系畢業，係一名老師，亦都係文革先鋒，喺左派社團入面好有名氣。響1970至74年間喺福建寧德市工業局做中共幹部，曾經被人懷疑係中共黨員。1974年許曉暉出世之後，許宏全放棄咗做中共幹部，落嚟香港做生果檔小販。不過《壹週刊》喺2008年訪問過佢五伯許宏點，佢話當年許宏全係「共產黨派佢落嚟香港搞文革、搞政治，佢做小販純粹係為咗生存同掩飾」。
佢細佬係現任財經事務及庫務局局長許正宇。佢老公叫翟普，有兩個仔女。
許普諾斯

許普諾斯（粵拼：heoi2 pou2 nok6 si1，希臘文：Ύπνος），係希臘神話入面住喺地獄嘅睡神，佢個孖生兄弟係死神塔那托斯（θάνατος），而黑夜女神倪克斯（Νύξ）係佢哋亞媽。
希臘擬人化神
許智文

許智文，香港親中派政治人物兼建築、測量、都市規劃及園境界人士。

選舉經歷
喺2021年9月，佢成為香港特别行政區選舉委員會建築、測量、都市規劃及園境界當然委員。之後佢喺李家超無提政綱嘅情況下，有份提名李家超參與2022年香港行政長官選舉。
許昕

許昕（粵拼：heoi2 jan1；1990年1月8號—）係中國嘅男子乒乓波手，江蘇徐州人。同馬龍、張繼科一齊作為中國嘅前三名活躍緊。2013年1月，佢喺榜單超過咗2人，喺世界排名第一。2017年4月喺世界排名第三位。
許智媛

許智媛，係大韓民國嘅一個女藝人同埋歌手。
迷失帝國：阿特蘭蒂斯

《迷失帝國：阿特蘭蒂斯》（英文：Atlantis: The Lost Empire）係套2001年美國動作冒險動畫片，由華特迪士尼製作。
迷信

迷信係一種反科學力量，由於人對自然力量嘅恐懼、崇拜、神化、屈服嘅一種社會心理現象。
迷信係原始生活留低落嚟嘅嘢，因為習慣而唔肯接受或者改變嘅觀點，變成一種反科學嘅行為。
迷信係啲人因為黑仔，唔好運於是出現嘅一啲唔理性行為，例如覺得有一種控制命運嘅力量支配住自己生活。
迷信係啲無根據支持嘅一啲信仰、習俗或者行為，根據《簡明大英百科全書》對呢種定義講，有分宗教迷信、個人迷信同文化迷信三種。

字源
迷信英文係Superstition源自拉丁話Superstare，係解『凌駕喺一啲嘢之上』，『一啲嘢』喺古希臘時代係指官方宗教，換句話講迷信最初意思即係指官方宗教之外嘅其他宗教。但之後由於啲人接觸嘅宗教種類越嚟越多，迷信定義亦開始改變。

粵地文化
可以睇吓打小人。
迷你海洋站

迷你海洋站嚮香港深水灣壽山村道53號，係由裕景興業營運嘅共住空間，前身係低密度住宅傲林軒。

史
迷你海洋站前身係低密度住宅傲林軒。2017年，裕景興業將每個約1,600呎嘅單位，分間成18間80至100呎嘅房間。2018年，地政總署向迷你海洋站釘契，要求業主還原單位。
迷你火車

迷你火車又叫小火車，係比較細部嘅火車，軌距比一般火車窄，多數喺主題公園同大型遊樂場設置，可以當係機動遊戲。雖然迷你火車多數用電力驅動，但外形多數依然仿照蒸汽火車設計。
迷失東京

《迷失東京》（粵拼：mai4 sat1 dung1 ging1，英文：Lost in Translation）係2003年電影，由蘇菲亞哥普拉編導，由標梅利同施嘉莉祖安遜主演。電影喺日本東京取景。
街坊財爺

《街坊財爺》（英文：My Life As Loan Shark），前名《反轉貴利王》，係香港電視廣播有限公司製作嘅時裝電視劇，由鄭則仕、苑瓊丹、黎諾懿、黃智雯同邵美琪領銜主演，並由吳業坤、許家傑、姜麗文、袁文傑同黃嘉樂聯合主演，監製梁材遠。故仔講位貴利佬走去金盤洗手從良。
街口支付

街口電子支付股份有限公司，簡稱街口支付，係街口金融科技股份有限公司嘅全資子公司，2015年由胡亦嘉所創立，係台灣嘅電子支付專營機構。

被指控為中資
街口支付曾經被指有中共資金投資，之後《今周刊》報導，指中國昆山市政府背後可能有持股，但負責人胡亦嘉就否認。街口支持支付甚至採取法律行動，控告今周刊發行人、總編輯同撰稿記者，話佢哋惡意誹謗，但之後檢察官認定3人唔構成妨害名譽，處分不起訴。
街名

街名係一種名，用來認街認路。地埗上面會有街名，有啲會為街上屋宇加上編號門牌，方便人搵。不過並非處處都用街名，好似日本城下町，啲街又窄又亂，咁未必有名，就會分細區用上編號，何丁目何番何號。類似結構亦唔止日本有。
無通名街名
街名可以隨人任改，然而專名加通名較為常見。以香港為例，一般街名，如青山道，青山屬專名，道屬通名。然而少數好似十間同己連拿利咁，·唔用通名。有啲會加四方、八方，拆開兩三段，如德輔道就拆成東中西三段，有按西式接尾，好似皇后大道東，有按唐人放喺通名前，好似文咸東街咁。有啲又分上下，舊新咁，如上亞厘畢道，舊山頂道咁。
英國美國興叫購物地區，中間條街叫主街，Main Street，或高街，High Street，其次就第二街，Second Street。唐人地方唔會叫。雖則有啲村會有市，有條正街或大街，後面加條後街咁。美國至常見街名，正正第二街。
傳統唐人街名，多數喜慶同好意頭，其次就地貌風土典故而名。西洋興用人名，有用姓，有用名，唐人原本唔點用，皆因名緯有忌，後來都跟西方習慣，以留名後世。亦有以原居地而名，以紀思鄉之情。而遠路名，就會去目地而名，如大埔道，就市區去大埔而名。不過依興兩地名取字命名，如青沙公路，青衣到沙田咁解。有啲街除咗本名，亦有花名，以示條街當地行頭，如永安街又名花布街，以賣花布出名。
通名各有各分法。按大細層次，急道、大道、橫街窄巷小徑，各有一堆命名法，可以跟當地來睇。亦有按形狀，亦有跟功用。西洋依方面特別多，又可能幾種話混用，山林水莊，圓方弓屈，諸如此類，都做得通名。唐名基本就簡單好多，道、路、里、巷、徑、圍、臺、坊、地、場、橋。功能形狀，亦可以添字，如公路、隧道、廣場、大橋、繞道、天橋、前地、圓形地、馬路、大馬路、斜巷。有啲英文特別走廊、交匯處、幹線，葡文斜坡、石級。
柯士甸路雖有英文Avenue，亦非林蔭大道
有時名有啲隨意，未必名相符合，時代準則亦有唔同。好似有啲街好窄巷咁，有啲街就闊到大道咁。西洋定義林蔭大道，即Avenue，亦未必有一排排樹。
改咗好多次名
街名有時會改名。有啲認為不合時宜，有啲為咗紀念，有啲想好聽啲，有啲將錯就錯，有啲以示新政。有時政治轉變，改好幾次都唔奇。
街口街道

街口街道（粵拼：gaai1 hau2 gaai1 dou6）係中國廣東省廣州市從化區轄下嘅一個街道，喺舊時嘅從化市區中心嘅南邊。東南邊靠住江埔街道同太平鎮，西北邊靠住城郊街道。
街坊工友服務處

街坊工友服務處簡稱「街工」，係香港一個已經摺埋服務社區同勞工嘅壓力團體，旗下有再培訓教育中心、荃灣教育中心、荃灣豪輝綜合服務中心、勞工（工會）事務組同社區事務組。同時佢哋亦曾經係香港泛民主派入面，其中一個參政團體，而家喺香港立法會同埋區議會議席清零。執行委員會末代主席係盧藝賢。總部響新界葵涌葵芳邨葵仁樓地下，係少數將核心設喺公共屋邨嘅香港政治團體。2022年3月15號，街工畀職工會登記局取消登記。

史
七十年代中末期，香港嘅基層工友普遍缺乏基礎教育，難以出頭；適逢當時學界關心社會之風熾熱，故此不少熱心而受過高等教育嘅後生仔女，就投身工人教育行列，開辦工人夜校。
1975年，喺香港大學畢業嘅民運份子劉山青，有見新界荃灣地區基層勞工眾多，而哩啲基層工友普遍只有小學程度教育，甚至唔識字，所以就響哩區成立咗「新青學社」。除咗教導青年勞工讀書之外，同時更教授佢哋關心社會、關心社區嘅社會意識課程，從而令工人運動萌芽。當時響新青學社任教嘅人，除咗劉山青，重有前任立法會議員梁耀忠，以及後來成為電影導演嘅岑建勳等等。
後來劉山青響八十年代初，因為到廣東廣州援助被捕國內民運份子王希哲等，而被中共方面判處反革命罪，而工人學校亦因為港府此時大力提倡官辦而結束。新青學社導師梁耀忠等人，就提倡工人社區化等口號，咁啱葵芳邨葵興邨廉租屋大廈爆發「26座問題公屋醜聞」事件，梁耀忠就率領兩邨居民投入抗爭運動，隨後更加喺1985年香港區議會選舉中，贏得葵涌及青衣區議會葵芳及葵興選區議席，並將學社改組為街坊工友服務處。

教育服務
由於繼承著新青學社工人夜校，故此街坊工友服務處繼續設立教育課程畀區內嘅工友同基層市民。
現時街工共設有三所教育服務中心，包括荃灣教育中心、荃灣再培訓中心、荃灣綜合服務中心，提供再培訓課程、學生託管等畀區內人士。

社區服務
街工同時為葵青區區內居民，提供社區事務諮詢及投訴申訴等服務。由於街工定位基層，故此社區服務組多以照顧葵青區內公共房屋區居民為主。同時亦曾參與要求公屋減租、阻止政府賤賣公屋商場等運動。
由不同方面公屋居民及獨立社會福利人士成立嘅捍衛基層住屋權益聯盟，街工亦有派代表參與。
而街工亦分別響中環、葵芳邨、石蔭邨、安蔭邨及葵興邨設立社區辦事處。

參與政治
街坊工友服務處早喺1985年香港區議會選舉中，就派人參與區議會選舉，不過直至2003年香港區議會選舉前，只係派人響葵青區參選。
響2003年香港區議會選舉中，街工共派出五名候選人參選，其中響葵青區出選嘅梁耀忠、梁永權、尹兆堅同梁志成分別喺葵芳選區、安蔭選區、石蔭選區同葵興選區當選，喺葵青區議會中，以單一組織嚟講係第二大勢力，僅次於香港民主黨；由於街工同屬泛民主派陣營，故此葵青區係香港十八個區議會中，少數主要由民主派控制嘅區議會。其中梁永權更當選葵青區議會副主席，係街工唯一一席嘅區議會正副主席。而響黃大仙區新蒲崗選區出選嘅黃兆文就落敗。
被視為街工標誌嘅梁耀忠，早喺1991年香港立法局選舉中，參選新界南直選，不過落敗。1995年香港立法局選舉，佢循新九組功能組別第二組紡織界當選，晉身立法局；之後響1998年、2000年同2004年香港立法會選舉中，梁耀忠都喺經新界西地方直選當選。
由於梁耀忠在地區工作相當穩健，故此佢參選區議會或立法會，均多次高票當選，被譽為票王。而響2003年香港區議會選舉，更獲得全港最高票。2004年香港立法會選舉中，街工名單首次加入區議員尹兆堅，想帶多個人入立法會，可惜最後只得梁耀忠一人當選。
2019年第6屆香港區議會選舉，街工派出四位候選人（梁志成、梁耀忠、梁靜珊、何惠彬）參選，結果全部當選，亦都成功衝出葵青區，第一次喺元朗區有區議員席位。

區議員
街工原本喺2個區議會擁有4個議席，但隨住何惠彬喺2020年6月尾退出街工，梁耀忠喺2021年4月因為煞停警黑亂港落實五大訴求集會被判坐花廳8個月（緩刑1年），梁志成、梁靜珊同年6月取消同街工嘅政治聯繫，而家街工冇晒區議會議席。
街口大橋

街口大橋係中國廣東廣州嘅橋，位置喺從化街口。

史
座橋喺1931年起好，初期係條可以行車嘅木橋，後嚟縣長李務滋發動全縣人民出錢整成鋼筋水泥結構。雖然1938年俾日軍炸冧，但1951年俾從化駐地嘅解放軍部隊起返出嚟直到1952年起好，之後喺1954、1960、1961呢三年整修過次。1967年爆發過文革兩派嘅激烈對立同埋好多次武裝衝突。1991年因橋樑唔啱嗰時飛速發展嘅需求而整闊咗次，直到1992年7月起好。1992年7月13號，由於從化第一屆荔枝節喺街口地區開幕，所以條橋亦成為荔枝節38個剪綵項目之一。2008年10月又搞過橋樑同橋墩嘅加固工程。雖然2012年，從化市人民政府有提出到話要將條橋搞大改造，但一直未有下文。
座橋原先有「街口大橋」嘅字樣，但文革期間俾人整甩咗。

連接位置
呢條橋連接從化區，跨過流溪河，將新城路、河濱路同埋河東路連埋一齊。

結構
橋長259.76米，闊25米，高13.6米。橋面雙向四車道，兩邊有設置人行路同埋單車路。主航道通航淨高度11.2米。座橋從河兩邊睇落去，好似趙州橋噉。
街名牌

街名牌（英文：Street name sign），又叫路名牌（英文：Road name sign），係路上面設置嘅指示牌，講返條路個名，有啲街名牌會有埋附近門牌號碼同埋方向嘅資訊。
街市

街市係賣各種肉、菜、糧油雜貨嘅市場。本來指響條街擺檔嘅市集，而家多數街市喺室內。
響香港，1980年代起當時嘅市政局將好多街市都搬咗入市政大廈，但市民仲係叫呢啲室內市集做街市。
西港路

西港路（粵拼：sai1 gong2 lou6；簡化字：西港路）係中國河北秦皇島嘅南北走向主幹道，喺海港區。南邊從河北大街西、中段交界開始，一直去到北邊嘅秦皇島北二環公路。

敘述
全長4.1km，闊30米，雙向6車道。
西湖管理區

西湖管理區係中國湖南常德一個縣級行政管理區，總面積70平方公里，人口4.4萬。
西港慶安宮

西港慶安宮喺臺灣臺南市西港區，係主祀媽祖嘅廟宇，此外同祀中壇元帥、境主公（城隍爺）、十二瘟王等神:27。1945年慶安宮南巡到臺南開基玉皇宮，受玉皇大帝勅封後，正式廟名改成玉勅慶安:28。喺1987年重修完成後，因廟宇建築採用繁複嘅雕工披覆金箔裝飾而成，所以又叫金大廟:28。又有西港仔廟、西港大廟嘅俗稱。廟宇被列為中華民國國定民俗嘅西港刈香主辦廟宇，係西港地區重要嘅信仰中心。
據說慶安宮喺「鯉魚穴」上，所以廟宇屋頂上雕咗鯉魚像，鯉魚亦成為西港慶安宮嘅重要標誌。

十二瘟王
西港香每科會迎請十二瘟王中嘅其中三位，香科當年值年嘅叫大千歲，次一年嘅叫二千歲，再次一年嘅叫三千歲，四科完成一次循環:167。

文物
慶安宮保存有數面古匾同石碑等文物，多放喺後殿或香科文物大樓。而歷史最悠久嘅匾額據說係統康熙五十二年（1713年）由五角頭耆老敬獻嘅「后德配天」匾，此外還有「威靈廣濟」（1827年）、「恩威竝濟」（1847年）、「代天府」（1848年）、「赫濯聲靈」（1848年）等古匾。
此外慶安宮旁立有「安定里向忠亭碑」，係文史工作者盧嘉興所發現，當時充當成慶安宮嘅階石。碑文大多已磨損，只能辨識一部分。該石碑係乾隆九年（1744年）「西六分堡」（漢人聚落）、「東十一社」（平埔族群聚落）共同豎立，紀念因朱一貴事件而建立嘅向忠亭。向忠亭係清廷為褒揚協助清軍嘅當地仕紳吳士連而建，喺佢大宅前，據說文武百官路過都要停轎下馬跪拜。後來向忠亭年久失修，附近居民乃集資整修並立碑為記。
「威靈廣濟」匾
「代天府」匾
「恩威竝濟」匾
「赫濯聲靈」匾

鯉魚穴
傳說慶安宮原本喺個凹塘，過去有泉水湧出，並有鯉魚喺裡面游動，堪輿家叫「鯉魚穴」。喺1971年11月23號（十月初六）子時舉行重建上樑儀式時，拍攝到香案上有呈現雙鯉魚形象線條嘅照片，地方耆老認為呢係呢間廟宇喺鯉魚穴所致。另外約係喺日治時期，慶安宮開始分靈出金鯉魚令旗，供信徒迎請回家供奉，俗稱「鯉魚公」。每三年舉行一次西港香時，呢啲分靈出去嘅「鯉魚公」會返回慶安宮「鑑醮」，確認呢啲鯉魚公神威猶存，廟方也會請師傅予以整飾。

千歲爺
傳說喺西港香期間，凡喺千歲爺賞兵拜拜時偷東西嘅小偷，會將贓物帶到王衙自首。因為小偷會感覺到似乎有人喺跟著佢，要佢將東西歸還。小偷無法擺脫，只好將贓物歸還自首。
另外過去七股鄉槺榔村（後改係七股區槺榔里，2018年併入義合里）據說喺某次西港香出咗個牛犁歌陣頭，陣頭人員喺慶安宮等待時，有人將錢帶放喺某香舖唔記得咗拿。之後想起回到香舖尋找時，老闆卻起貪念說冇睇到錢袋。同行者問該人呢啲錢嘅用途，佢話呢啲錢係要買金紙燒給千歲爺賞兵用。結果香舖突然失火，眾人搶救撲滅火勢後，清點損失發現被燒掉嘅金指啱啱好係嗰筆錢可以買嘅金紙數量。
豹斑海豹

豹斑海豹（Hydrurga leptonyx）又叫豹紋海豹，豹海豹，係南極洲第二最大隻嘅海豹（僅次於南方象海豹），但佢喺南極食物鏈最高層次，專家估計嗰度得殺人鯨同人類先可以殺死佢。有 26 歲命。早期嘅探險家稱佢為「海上之豹」，「兇猛俊美之獸」。

生理構造
豹斑海豹足足有3米長，體重200-455千克。有好強壯嘅肌肉，毛灰色，平滑。有尖牙，但唔可以ၻ嘢，所以條頸要唔停扭足160度，且不斷揈‎頭，方便撕開獵物嘅肉。佢係食蟹海豹嘅遠親。

習性
悉尼塔龍加動物園養嘅豹斑海豹
豹斑海豹一般都係單獨生活，加上活動範圍大，又鍾意喺積冰上四圍游，所以目前對佢嘅資料唔多，只知佢係一種好惡嘅海豹，試過間接害死咗一個女科學家（2003年7月將一個女科學家拖落海浸死）。但後期有人同佢做過研究，發現佢唔係傳聞中咁鍾意襲擊人。叫聲低沉，好似電鑽咁嘅聲。

分佈
主要響南極環流地區生活，但有啲可能會游到南美洲、南非、澳洲同紐西蘭。

食啲乜
豹斑海豹係兇猛嘅食肉獸，乜都食。細個會食魚，燐蝦，魷魚，但到大隻啲時會捉企鵝，甚至會食食蟹海豹仔同埋南喬治亞島附近嘅柯古倫海狗仔。佢哋喺淺水游，方便搵獵物。
豹紋躄魚

豹紋躄魚（學名：Antennarius pardalis）係躄魚科躄魚屬嘅其中一個種。
豹貓

豹貓（學名 Prionailurus bengalensis﹐特別指中國豹貓，台灣又叫石虎），係一種原產亞洲嘅貓科動物。
豹貓嘅體型同家貓差唔多，但各亞種嘅差別就比較大，例如印尼嘅亞種平均體長 45 厘米，尾長 20 厘米，而西伯利亞嘅亞種體長達到 60 厘米，尾長 40 厘米。
豹貓嘅毛皮亦有好多種唔同顏色：南方豹貓為黃色，北方既就銀灰色。胸部同腹部係白色。而豹貓斑點一般為黑色。
豹貓屬於夜行動物，通常以齧齒類、雀鳥、魚類、爬蟲類同小型哺乳動物嚟做食物。除咗交配季節外，佢哋一般為獨處。豹貓嘅懷孕期為 65-70 日，每胎 2 - 4 隻。

生活習性
豹貓主要棲息響森林同雨林地帶，通常為距河道較近嘅潮濕區域。豹貓會爬樹，亦會游水。

亞種
Prionailurus bengalensis bengalensis：印度、孟加拉國、東南亞、中國雲南；
Prionailurus bengalensis borneoensis：婆羅洲；
Prionailurus bengalensis chinensis：台灣、中國；
Prionailurus bengalensis euptailura：西伯利亞東部、蒙古；
Prionailurus bengalensis horsfieldi：喜馬拉雅山；
Prionailurus bengalensis javaensis：爪哇島；
Prionailurus bengalensis manchurica：中國東北；
Prionailurus bengalensis minutus：菲律賓；
Prionailurus bengalensis sumatranus：蘇門答臘；
Prionailurus bengalensis trevelyani：巴基斯坦東部。
西表山貓（P. iriomotensis）以前被認為係豹貓嘅亞種，直到1967年，科學家經過頭骨同皮膚鑑別後，先將西表山貓分成另一類。近年，DNA分析再次證實佢同豹貓親緣關係好近。豹貓有時會被人捉嚟當做野味，皮毛買賣或者同其他家貓雜交後再作非法貿易。

保育狀況
嘉道理農場裏面所養嘅豹貓
大埔洞梓山莊地下露台裏面發現嘅野生豹貓
喺香港，豹貓係受到香港法例第 170條：保護野生動物條例保護嘅物種。中國紅皮書亦有將佢列作瀕危物種。
嘉道理農場暨植物園現時所飼養嘅豹貓係由非法走私充公後再被運送嚟嘅。而香港濕地公園，較早前亦有豹貓出現嘅記錄。
豺狼座

豺狼座（Lupus）係家下八十八西洋星座之一。佢響天球南部，佔天球面積334平方度。地球北半球來講，豺狼座係夏天嘅星座，即係夏夜會見到。肉眼可以睇到嘅星，約莫70粒到。有一到四等星20粒，即係有3等星4粒、4等星16粒。
鄭元暢

鄭元暢（英文：Joseph Cheng，1982年6月19號—），原名鄭綜騰，係台灣男演員、模特兒、主持人同歌手。

演藝生涯
鄭元暢嘅阿爸阿媽喺佢小學嘅時候離婚，高中畢業後，佢獨自到台北發展，入咗「凱渥模特兒經紀公司」。2003年憑偶像劇《薔薇之戀》出道，飾演核心人物韓葵，並以佢表演或知名度，當時媒體指稱為2004年演藝界嘅強勢黑馬，該劇喺2004年攞到電視金鐘獎「年度最受歡迎戲劇節目獎」，佢亦成為凱渥模特兒經紀公司第一位跨足戲劇並獲成績嘅模特兒。2004年，同許瑋倫合作拍攝第二部電視劇作品《撞球小子》，首度擔綱男主角。2005年主演偶像劇《惡作劇之吻》，劇中聰明帥氣嘅白馬王子形象獲得迴響，創下個人事業高峰，並喺2007年拍攝續集《惡作劇2吻》。2009年，發行個人首張EP《暢一首歌》。
2012年，佢連同陳妍希同幾位股東合資創辦「妳是我的命運 Destino」東南亞風味義法餐廳，並喺當兵前一日，開設經紀公司「M.I.E最大國際娛樂公司」。2012年8月8號入伍，為陸軍2142梯次，宜蘭金六結新訓，結訓後分發到海巡署，喺2013年7月17號正式退伍。2014年，退伍後接演最新偶像劇《你照亮我星球》，同導演瞿友寧第四度合作。

副業
2012年喺台北市大安區開設「妳是我的命運 Destino」東南亞風味義法餐廳。
2012年當兵前一日同前經紀公司凱渥約滿，決定自己開設藝人經紀公司「M.I.E 最大國際娛樂公司」，公司所簽藝人係李程彬。
鄭卓男

鄭卓男（英文：Jayden Cheng Cheuk Nam，2012年1月10號—），係香港男童星，屋企三兄弟都係童星。
鄭叡仁

鄭叡仁，係大韓民國嘅一個女藝人同埋歌手。
鄭元植

鄭元植（韓文：정원식，1928年8月5號—2020年4月12號），號西湖（서호），係一位韓國嘅政治人、軍人、同敎育家，最出名就係做過南韓第21任總理。

生平
鄭元植喺日治朝鮮出世同埋大個。到1945年日本投降，佢住嘅地方冇幾耐就成為咗南韓嘅一部分。佢由1951到1955年期間，做過南韓陸軍嘅軍官。
喺1957年，佢去咗美國依家嘅范德比大學度留學，到1958年攞咗心理學嘅學位之後返咗韓國。到1961年，佢做咗首爾大學嘅助教，開始咗佢喺教育學嘅生涯。其中一個佢嘅聲譽，就係佢教書嗰陣對學生嘅態度好強硬。
到1991年，南韓總統盧泰愚任命咗佢做臨時總理，跟住再任命咗做埋正式嘅總理。到1995年，佢曾經喺首爾選過做市長，不過唔成功。佢喺2020年4月12號因為腎衰竭而過身，終年91歲。
鄭克和

鄭克和，香港親中派政治人物兼航運交通界人士。

選舉經歷
喺2021年9月，佢當選成為香港特别行政區選舉委員會航運交通界委員。之後佢喺李家超無提政綱嘅情況下，有份提名李家超參與2022年香港行政長官選舉。
鄭克塽

鄭克塽（1670年8月13號—1717年9月22號）係鄭經第2個仔，鄭成功個孫。1681年鄭經同陳永華分別死咗，馮錫範發動政變，立12歲嘅鄭克塽做延平郡王。
1683年大清水師提督施琅喺澎湖海戰大破明鄭艦隊，攻佔澎湖，明鄭軍主將劉國軒走返臺灣。馮錫範就勸鄭克塽投降。鄭克塽向大清投降之後去咗京師，隸屬漢軍正紅旗，受封為海澄公。
鄭克塽娶咗馮錫範個女，生咗個仔鄭安福。佢喺康熙四十六年（1717年）病死。

《鹿鼎記》小說嘅鄭克塽
嚮金庸武俠小說《鹿鼎記》入面，鄭克塽係個小人，女友係李自成同陳圓圓個女阿珂。收尾阿珂跟咗韋小寶。
鄭勁節

鄭勁節，台灣時代力量政治人物，2022年曾經代表時代力量參與臺中市第五選舉區議員選舉，但未能當選。
鄭允鶴

鄭允鶴，係大韓民國嘅一個男藝人同埋歌手。
詞庫資源

語料庫（英文：Lexical resource）係一種語言資源，有數據描述一隻或者以上嘅語言嘅詞庫入面啲詞位。
詞彙抽取

詞彙抽取（英文：terminology extraction）係資訊抽取嘅一環，指教電腦自動噉由一段段嘅字裏面抽取想要嘅詞彙。
詞庫相似度

詞庫相似度（英文：lexical similarity）係指兩隻語言變體之間喺詞庫上有幾高相似度。